A BIZOTTSÁG HATÁROZATA
(2005. április 15.)
a Glycine max (szójabab) faj egyes, a 2002/57/EK tanácsi irányelv követelményeinek nem megfelelő vetőmagjai ideiglenes forgalomba hozatalára irányuló intézkedésekről
(az értesítés a C(2005) 1137. számú dokumentummal történt)
(EGT vonatkozású szöveg)
(2005/310/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az olaj- és rostnövények vetőmagjának forgalmazásáról szóló, 2002. június 13-i 2002/57/EK tanácsi irányelvre (1) és különösen annak 21. cikke (1) bekezdésére,
mivel:
(1)
Ausztriában nem áll rendelkezésre elegendő mennyiségű olyan szójabab (Glycine max) vetőmag, amely megfelel a nemzeti éghajlati feltételeknek és a 2002/57/EK tanácsi irányelvben meghatározott csírázóképességi követelményeknek, így ez a mennyiség nem elégíti ki az említett tagállam szükségleteit.
(2)
Az e faj vetőmagjaira vonatkozó igényt nem lehet olyan, más tagállamokból vagy harmadik országokból származó vetőmagvakkal kielégíteni, amelyek a 2002/57/EK irányelvben foglalt valamennyi követelménynek megfelelnek.
(3)
Ennek megfelelően Ausztria számára felhatalmazást kell adni arra, hogy kevésbé szigorú feltételekkel engedélyezze az említett faj vetőmagjainak forgalomba hozatalát a 2005. június 15-ig terjedő időszakra.
(4)
Ezenkívül más tagállamokat, függetlenül attól, hogy a vetőmagvak termesztése a harmadik országokban a vetőmagtermesztés során végrehajtott szántóföldi ellenőrzések és a harmadik országokban termesztett vetőmagok egyenértékűségéről szóló, 2002. december 16-i 2003/17/EK tanácsi határozat (2) hatálya alá tartozó tagállamokban vagy harmadik országokban zajlott-e, amelyek el tudják látni Ausztriát az adott faj vetőmagjaival, fel kell hatalmazni arra, hogy engedélyezzék az efféle vetőmagvak forgalomba hozatalát.
(5)
Ausztriának koordináló szerepet célszerű vállalnia abból a célból, hogy biztosítani lehessen azt, hogy az e határozat értelmében engedélyezett teljes vetőmagmennyiség ne haladja meg az e határozatban meghatározott maximális mennyiséget.
(6)
Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A HATÁROZATOT:
1. cikk
A szójabab (Glycine max) olyan vetőmagjának a közösségi forgalomba hozatala, amely nem felel meg a 2002/57/EK irányelvben meghatározott csírázóképességi minimumkövetelményeknek, a 2005. június 15-ig terjedő időszakra engedélyezett, az e határozat mellékletében meghatározott feltételek betartása mellett, illetve a következő feltételektől függően:
a)
a csírázóképességnek el kell érnie legalább az e határozat mellékletében meghatározott értéket;
b)
a hivatalos címkének tartalmaznia kell a 2002/57/EGK irányelv 2. cikke (1) bekezdése f) és g) pontja értelmében végrehajtott hivatalos vizsgálat által megállapított csírázóképességi értéket;
c)
a vetőmag első forgalomba hozatalának e határozat 2. cikkével összhangban kellett történnie.
2. cikk
Minden olyan vetőmag-beszállítónak, aki az 1. cikkben meghatározott vetőmagot kíván forgalomba hozni, abban a tagállamban kell engedélyért folyamodnia, amelyben alapították, vagy amelybe importálni kíván.
Az érintett tagállam a beszállító számára engedélyezi a vetőmag forgalomba hozását, kivéve ha:
a)
elegendő bizonyíték vonja kétségbe, hogy a beszállító az engedélyezési kérelmében meghatározott vetőmagmennyiséget nem képes forgalomba hozni; vagy
b)
az érintett ideiglenes mentesítés szerinti teljes, forgalomba hozatalra engedélyezett mennyiség meghaladja a mellékletben meghatározott maximális mennyiséget.
3. cikk
A határozat alkalmazásában a tagállamok adminisztratív segítséget nyújtanak egymásnak.
Ausztria az 1. cikk tekintetében koordináló tagállamként jár el annak biztosítása érdekében, hogy az engedélyezett teljes mennyiség ne haladja meg a mellékletben meghatározott maximális mennyiséget.
Minden olyan tagállam, amelyhez a 2. cikk alapján kérelem érkezik, azonnal értesíti a koordináló tagállamot a kérelemben szereplő mennyiség nagyságáról. A koordináló tagállam azonnal tájékoztatja az értesítést küldő tagállamot arról, hogy az engedélyezés eredményeképpen átlépnék-e a maximális mennyiséget.
4. cikk
A tagállamok haladéktalanul tájékoztatják a Bizottságot és a többi tagállamot az e határozat alapján jóváhagyott forgalombahozatali engedélyekben foglalt mennyiségekről.
5. cikk
Ennek a határozatnak a tagállamok a címzettjei.
Kelt Brüsszelben, 2005. április 15-én.